
Sådan begyndte det! 

Da »Selskabet for Stuekulturer« blev startet den 29. oktober 1903, var 
man klar over, at der ihvertfald burde være 3 faciliteter, som måtte 
tilgodeses, nemlig planter, fisk og fugle i hjemmet, og der blev så i le¬ 
delsens midte udvalgt en formand i hver af disse sektioner, man aner¬ 
kendte. Vi forlader de to førstnævnte, plantevennerne og akvaristerne, 
og holder os særlig til den sidste sektion: fuglevenneme. 

Her kommer vi ikke uden om en skikkelse, som har betydet noget me¬ 
re, end han officielt blev værdsat, og de fleste af os kender faktisk kun 
en svag afspejling af hans personlighed, og det var dyrlæge Vilh. Reithr 
Han overtog fuglesektionen, som senere blev delt, da fik Reith kana-* 
rieafdelingen, medens Fr. Rannje overtog de eksotiske fugle som »Stue¬ 
kulturs Fuglevenner«, denne afdeling voksede under Rannje's dygtige 
hånd. Møderne var velbesøgte og foredragsholderne var så nogenlunde 
det fineste, der kunne opdrives. Men Rannje var ikke tilfreds, og da 
han samtidig var en uhyre selvstændig natur, opstod der snart et 
spændt forhold til Selskabets bestyrelse - og Rannje gik helt sine egne 
veje, de første år dog indenfor S.f.S., og det var uhyre bestræbelser, 
der indenfor Selskabet udfoldedes - man kunne se, at Rannje var man¬ 
den, som kunne samle, og man strakte sig vidt. 

Men spændingen voksede, og Stuekulturs Fuglevenner startede derfor, 
imod Selskabets ønske, med en selvstændig bestyrelse, og endnu var 
Selskabet med, selv om de så med bekymring på de unges selvstændig- 
hedstrang. Den 20. november 1922 var denne sektion blevet til en selv¬ 
stændig forening med egen valgt bestyrelse, men endnu tilsluttet »Sel¬ 
skabet for Stuekultur«. 

Men Rannje var ikke tilfreds, større møder, egne skuer og endelig også 
et rent fugleblad »Stuefuglene«, var hans mål, og den åbne krig be¬ 
gyndte på et kontingentspørgsmål 1923, og gnavede til det åbne brud 
skete, da Selskabet nægtede optagelse af foreningens møder i »Naturen 
og Hjemmet«, dermed brast den sidste tråd mellem moderforeningen 
og fuglevennerne - og Rannje fandt, at nu kunne man lige så godt tage 
navneforandring - og januar 1925, efter godt 2 års virke som »Stuekul¬ 
turs Fuglevenner«, omdøbtes foreningen til »Foreningen for Fugleven¬ 
ner«. Forhandlingsprotokollen fortsattes og regnskabet var fortløbende, 
selv om Selskabet gjorde krav på halvdelen af kassebeholdningen. 
Som sevlstændig forening kom den nu kun 2-årige ud lor store vanske¬ 
ligheder - tiden var streng og kravene store, men Rannje var idealist, 
og det er ikke småsummer, der skjuler sig under betegnelsen »under- 
skudet er dækket af formanden«. 

Nu opstod et dilemma for Selskabet. Da Rannje gik, tog han en stor 
del af medlemmerne med, medens en anden del ønskede at forblive 
som medlem af Selskabet og at blive fugleorienteret, da blev 1. januar 
1925 »Stuekulturs Fuglevenner« II startet. 

Klog af skade besluttede S.f.S. at have mere hånd i hanke med ledel¬ 
sen. Medlem af hovedbestyrelsen ing. A. Thomsen, blev formand, og H. 
Burrild blev sekretær. November 1926 nedlagde både K. T. A. Jensen 
og fru Ponloppidan deres hverv i F.f.F.s bestyrelse og indtrådte deref¬ 
ter i S.F. Il's bestyrelse alene. 

Dette skabte yderligere spændt forhold mellem de lo fugleforeninger 
- også da H. Burrild efter et par år overtog formandsposten. 

Man drillede vel nok hinanden lidt ved at være medlemmer hos hinan¬ 
den og komme til møderne og fra tid til anden tage ordet under even¬ 
tuelt. 

Med stor dygtighed slog Rannje fast, at den egentlige rene fuglefor¬ 
ening var den 1922 startede forening, ved 1927 og 1932 at afholde stif¬ 
telsesfester. 1936 holdt Rannje op som formand, udgav 1. årgang af 
»Fuglevennen«, måske det bedst redigerede og den mest udtømmende 
årgang af et dansk fugleblad - hvilket tilfulde viser, at Rannje var en 
mand af format. 

Den sidste tid af Rannjes levetid sås han ofte ved \ore møder og var 
med på vore ture - og ved hans død fik vi en hel del af de ældre blade 
»Stuefuglene« og nogle bøger og tidsskrifter. H. Strate ordnede dette, 
en del blev solgt til medlemmer, og for beløbet indkøbtes »Fr Rannjes 
Vandrepokal« 

til minde om stifteren af »Foreningen for Fuglevenner«: Ferd. Rannje. 

AÆ. 



Nogle erindringer og bemærkninger 
vedrørende F. f. F. 

Ved slutningen af 1. Verdenskrig fandtes kun meget få eksotiske små¬ 
fugle i de danske fugleholderes bure. På markedet sås kanariefugle og 
mågefinker, grønne og gule undulater, en og anden risfugl og vel lidt 
zebrafinker. Endvidere var der skoggerduer, enkelte store papegøjer og 
masser af nordiske finkefugle, som det dengang var lovligt at forhandle. 
Sammen med Aspidistra og pelargonier klarede de sig godt og livede 
op i de kun ved højtideligere lejligheder benyttede klunkestuer, hvis 
kakkelovne måtte stå kolde det meste af vinteren på grund af brænd¬ 
selsituationen. Gullaschtiden var forbi, og foderet var dyrt, så mange 
begrænsede nok deres fuglehold så meget, som de kunne få sig til. 

Da tilførslerne af fugle og frø fra sydligere lande var kommet i gang 

igen, følte en kreds af københavnske fuglevenner, at der var behov for 
en sammenslutning, hvor man kunne drøfte og udbygge fælles interes¬ 
ser. Mit første sammentræf med initiativtagere til det, der er blevet til 
Foreningen for Fuglevenner, fandt sted en tidlig efterårsdag 1922 i J. 
Fr. Clausens boghandel i Gi. Mønt, hvor jeg kom i snak med 2 herrer, 
der opholdt sig i forretningen; den ene var C. Lund, redaktør af tids¬ 
skriftet Stuekultur, den anden F. Rannje, der fortalte, at man ville for¬ 
søge at starte en stuefugleforenitig, og da jeg blev stærkt interesseret, 
oplordrede han mig til at møde i Grundtvigs Hus 26. oktober. Aftenen 
var arrangeret af Selskabet for Stuekultur, som jeg havde været med¬ 
lem af i flere år, men uden at deltage i møderne. Jeg har ingen erin¬ 
dring om det foredrag, overgartner K. B. Klixbiill åbenbart har holdt 
om hyacinter med tilhørende glas og papirtutter; men jeg husker det 
geled af opmærksomme damer i højhalsede kjoler og herrer med stive 
flipper, der befolkede auditoriets første rækker. Pladserne var godt be¬ 
sat; jeg tvivler dog på, at der var så mange som »ca. 500« til stede, som 
Rannje har noteret i F. f. F.s gamle forhandlingsprotokol. 

Da foredraget med efterfølgende bortlodning af hyacintglas m. v. vai 
forbi, fik Rannje ordet og henviste, lidt nervøst på grund af nogen uro 
i baggrunden, til en »Opfordring til Fuglevenner« (Stuekultur 1922, 
20:1:7) om drøftelse af muligheden for dannelse af en sektion i lighed 
med »Stuekulturs Akvarievenner«, og han bad interesserede om at bli¬ 
ve tilbage. 21 lod sig registrere ved denne lejlighed; men ved den stif¬ 
tende generalforsamling, der fandt sted i Café de la Reine 20. november 
1922, var kun 13 mødt op, deriblandt undertegnede. C. Lund dirigerede 
med færdighed, sprudlende humør og sit berømte snakketøj. Sammen¬ 
slutningens navn blev »Stuekulturs Fuglevenner«, og dens første styrel¬ 
se kom til at bestå af bogtrykker F. Rannje (formand), repræsentant, 
senere fuglehandler, E. William (sekretær), laboratorieforstander K. T. 
A. Jensen (kasserer) samt arkitekt H. Jørgensen og fru boghandler A. 
Pontoppidan; til revisorer valgtes kgl. fuldmægtig C. Rasmussen og un¬ 
dertegnede. 

I det første år holdt n»an navnlig til på hotel Tre Hjorter på hjørnet 
af Vestergade og Larsbjørnstræde; men iøvrigt blev møderne afholdt 
på lidt skiftende steder, hvor lokaler var til at få for en forening med 
måske et par snese medlemmer, der betalte et årskontingent på 3 kr. 
Man hørte ældre og erfarne medlemmer holde foredrag om stuefugle 
og deres pasning og om bures og volierers indretning. Fuglestuer, end¬ 
sige fuglehuse havde vist ingen af de dengang aktive fugleholdere. Man 
havde eventuelt en stuevolierc med en passende besætning af frøædcn- 
de småfugle, der kunne forliges, eventuelt et par insektædende fugle i 
specialbure og en stor papegøje, som havde et eller andet ordforråd. 
Dem talte man om, og når man var kommet igennem hinandens kana¬ 
riefugle, mågefinker, sølvnæb og siskener, undulater, nattergale og sha- 
madrosler, kunne man fortsætte på det mere almenmenneskelige over¬ 
drev. Der foregik måske ikke alt for epokegørende ting på disse møder; 
man bortloddede også fugle og drak kaffe, og man hyggede sig. 

Da der var gået et års tid, begyndte man at diskutere muligheden for 
udgivelse af et medlemsblad, som Rannje var interesseret i at redigere. 
Der forelå løfter fra nogle handlende om annoncering; men produk¬ 
tionsomkostningerne ville ikke kunne klares, uden at kontingentet blev 
forhøjet. Ved et møde 19. juli 1924 i en af »familiehaveme« i Pilealléen, 
hvor en del sommersammenkomster blev holdt, uddybedes tanken om 
udgivelse af et tidsskrift, og man var inde på at få omdannet sammen¬ 
slutningen til en selvstændig forening. Rannje var vistnok allerede be¬ 
gyndt at samle stof til tidsskriftet; i alle tilfælde forelå 1. hefte af 
»Stuefuglene« 1. oktober 1924, og det blev uddelt til alle deltagere i et 
møde i Weinolds selskabslokaler nævnte dag. Den første artikel, en lille 
historisk redegørelse, skyldes C. Rasmussen, der faktisk havde været 
betænkelig ved foretagendet. Jeg regnede dengang med, at hans gan¬ 
ske rimelige bekymring gjaldt mulig stof mangel eller usikker økonomi; 
men det er muligt, at han har anet negative reaktioner andetstedsfra, 
nemlig fra »hovedforeningen«. Selskabet for Stuekultur, som man skul¬ 
le være medlem af, når man ønskede medlemsskab af Stuekulturs Fug¬ 
levenner. Den nødvendige kontingentforhøjelse, til 5 kr., blev vedtaget 
på en generalforsamling 5. november 1924, Af hensyn til fuglevenner 
uden for København og nærmeste omegn, der ikke kunne komme til 
møderne, blev abonnement uden medlemsskab tilbudt for 2 kr. 50 øre. 
De første 4 hefter af Stuefuglene har som undertitel »Medlemsblad for 
Stuekulturs Fuglevenner«. 

At undertitlen fra det femte hefte, februar 1925, blev til »Medlemsblad 
for Foreningen for Fuglevenner« har sine grunde. Inden for Selskabet 
for Stuekulturs styrelse blev man antagelig bekymret, da man fik kend¬ 
skab til det nye specialblad om stuefugle, som kunne trække fuglestof 
fra denne forenings blandede tidsskrift »Stuekultur, Naturen og Hjem¬ 
met«, og så havde stuefuglefolkene sandsynligvis ikke i tilstrækkelig 
grad anmodet moderforeningens styrelse om tilladelse til produktion 
af deres eget tidsskrift. 

Til det første medlemsmøde efter ovennævnte generalforsamling, i Wei¬ 
nolds selskabslokaler på Nørrevold 3. december 1924, var der intet an¬ 
det program end »Meddelelse fra Bestyrelsen, Forventet Fremvisning 
med Omtale af en Del sjældne Stuefugle, Bortlodning af tropiske Fugle, 
Eventuelt« (Stuekultur 1924, 22:14). Blandt mødedeltagerne sås bl. a. 
overgartner J. N. Risum (Zool. Have) og købmand H. Falck (Værne¬ 
damsvej), begge medlemmer af Selskabet for Stuekulturs styrelse, og 
det stod klart, at »noget« var i gære. Formanden bød velkommen og 
fortsatte med sine meddelelser, hvorefter han demonstrerede nogle 
fugle, som fuglehandler Leger i Istedgade havde udlånt til lejligheden. 
Jeg var til stede, men må indrømme, at jeg intet husker af Rannjes u* 
tvivlsomt udmærkede redegørelser, der vel også har drejet sig om tids¬ 
skriftet og kontingent forhøj elsen til 5 kr. Jeg husker imidlertid klart 
Risum, som rejste sig, da ordet var givet frit, og nedlagde en kraftig 
protest mod både tidsskrift og kontingentforhøjelse. I det trykte, af 

Rannje diplomatisk redigerede mødereferat (Stuefuglene 1924, 1:3:11) 
står, at >^der udspandt sig en meget livlig Diskussion, som sluttede med, 
at Hr. Risum udtalte Ønsket om et Fællesmøde mellem de to Bestyrel¬ 
ser«. Den fuldt ud høviske debat kunne også være beskrevet med an¬ 
dre gloser som i forhandlingsprotokollen, hvor der står, vistnok med 
Williams hånd, at Selskabet for Stuekulturs styrelsesmedlemmer »ivrig 
stampede imod« de nævnte ting; sekretæren har endvidere skrevet, at 
de »mente ikke, at generalforsamlingen var ugyldig«. Det sidste ord er 
rettet til »gyldig«, og efter hvad jeg kan huske af handlingsforløbet, er 
dette korrekt. Om der skulle have stået »ikke gyldig« eller »ugyldig«, 
kan næppe opklares i dag; det var og er også uden reel betydning. Da 
man ikke kunne komme videre, afsluttedes debatten; derefter forlod 
Risum og Falck mødet, og man gik vist over til bortlodning af et par 
zebrafinker. Interessen var dog nok så stærk for aftenens tidligere 
hændelser, og stemningen var altovervejende for en formel løsrivelse 
fra S. f. S. 

Nogle dage efter det just omtalte møde, 9. december 1924, vedtog r. f. 
F.s styrelse at besvare en skrivelse fra S. f. S. Andet står der ikke i 
forhandlingsprotokollen, og ordlyden har jeg aldrig haft kendskab til: 
men om tendens og indhold kan der næppe herske tvivl. Til Selskabet 
for Stuekulturs generalforsamling 5. januar 1925, indvarslet i Stuekul¬ 
tur (1924, 22:3:21), opfordrede fuglevennernes sammenslutning (Stue¬ 
fuglene 1924, 1:3:11) sine medlemmer, der på det tidspunkt endnu hav¬ 
de pligt til at være medlemmer af S. f. S., til at møde præcis og til 
»saavidt muligt at holde sig samlede«; men der skete vistnok intet be¬ 
mærkelsesværdigt ved denne lejlighed, som faldt på en mandag. 

I Stuefuglene (1925, 1:4:15) refereres et møde, afholdt »torsdag d. 5. ja¬ 
nuar«; S. f. S.s generalforsamling har formentlig spillet i Rannjes tan¬ 
ker. Der skulle have stået »8. januar«, da flere, ifølge forhandlingspro¬ 
tokollen »adskillige«, af S. f. S.s styrelse med formanden, ingeniør A. 
Thomsen, i spidsen var mødt op til fuglevennernes møde i Weinolds 
selskabslokaler. Debatten var livlig, og stuekulturfolkene modsatte sig 
fremtidig optagelse af fuglevennerncs meddelelser i deres tidsskrift. 
Den oplysning kunne man tage med sindsro, da der var plads til for¬ 
eningsmeddelelser i Stuefuglene til glæde for dem, de interesserede. 
Mødet 3. december 1924 er således det sidste af denne stuefuglefore- 
nings møder, som indvarsledes i Stuekultur (1924, 22:14). 

5. februar 1925 afholdtes ekstraordinær generalforsamling vedrørende 
»Fuglevennernes Forhold til »Selskabet for Stuekultur«« (Stuefuglene 
januar 1925, 1:4:15 og februar 1925, 1:5:19). Der blev ført en ivrig di¬ 
skussion, hvorunder S.f.S.s formand, A. Thomsen talte »kraftigt mod 

Lovligheden og Formen for den . valgte Fremgangsmåde«; men den 

påfølgende afstemning gik ham imod. Af 40 stemmeberettigede med¬ 
lemmer stemte 37, hvoraf 26 for øjeblikkelig adskillelse fra S. f. S. og 
9 imod; 2 sedler var blanke. Man havde den opfattelse, at flere med¬ 
lemmer af S. f. S., der meldte sig ind i fuglevennernes sammenslutning 

denne aften for at skaffe sig stemmeret, havde afgivet nej-stemmer. 
Da afstemningsresultatet forelå, krævede Selskabet for Stuekulturs 
styrelse »Udlevering af »Stuekulturs Fugle venner« s Kassebeholdning, 
Forhandlingsprotokol etc.«, hvilket blev pure afvist, og i en påfølgende 
skrivelse fik S. f. S.s styrelse meddelelse om, at samtidig med frigørel¬ 
se fra moderforeningen havde stuefuglefolkenes sammenslutning skif¬ 
tet navn til Foreningen for Fuglevenner. S. f. S.s styrelse svarede med 
at fremsætte ønske om en forhandling, der fandt sted 26. februar 1925 
mellem A. Thomsen & J. N. Risum (S. f. S.) og F. Rannje & K. T. A. 
Jensen (F. f. F.) i sidstnævntes hjem. S. f. S. frafaldt krav vedrørende 
kassebeholdning og forhandlingsprotokol på betingelse af, at den just 
nævnte dato blev fastsat som skæringsdag mellem parterne, og af, at 
halvdelen af det for det løbende regnskabsår erlagte kontingent (kr. 
2,50) skulle refunderes enhver, der ikke ønskede »at overføres til For¬ 
eningen for Fuglevenner««. Det stod S. f. S. frit at »fortsætte Afdelin¬ 
gen under det gamle Navn »Stuekulturs Fuglevenner««, hvis »hidtidige« 
styrelse frasagde sig »Retten til fortsat Ledelse af »Stuekulturs Fugle- 
venner««, og parterne tilsagde hinanden loyal optræden (Stuefuglene 
1925, 1-5:19). Samtidig blev det meddelt F. f. F.s medlemmer, at de ikke 
længere behøvede at være medlemmer af S. f. S. - - Forhandlingsproto¬ 
kollen, der omfatter tiden 15. oktober 1922-11. september 1935 er i F. f. 
F.s besiddelse; den er udlånt til mig af formanden. 

Hvordan »Stuekulturs Fuglevenner nr. 2« kom i gang, står mig ikke 
klart. Jeg véd ikke, hvem der startede som ledere af denne sammen¬ 
slutning, som jeg aldrig har været medlem af, ejheller hvem eller hvor 
mange der tegnede sig som medlemmer i tilslutning til ovennævnte 
hændelser og eventuelt fik deres halve årskontingent refunderet fra F. 
f. F.s kasse; jeg har fundet tegn på dens aktivitet i Stuekultur for de¬ 
cember 1925 (23:22), hvor et møde 12. januar 1926 er annonceret, men 
ikke tidligere. Af F. f. F.s forhandlingsprotokol fremgår, at der i løbet 
af 1925 har været en del samtaler og skriverier med repræsentanter for 
S. f. S., der var kede af samarbejdets ophør; heri deltog, foruden H. 
Falck, Østerbro-lægen A. Thrane, der var ivrig stueplantedyrker, og 
bogbindermester H. A. Schierning. Der har været en drøftelse 14. sep¬ 
tember 1925; men man kom ikke videre, og på et styrelsesmøde 16. 
december 1925 erklærede K. T. A. Jensen og skriftstøber P. Christoffer¬ 
sen, der havde ført forhandlinger på F. f. F.s vegne, rent ud, at de 
»ikke oftere vilde deltage i flere Møder med S. f. S. dette Spørgsmaal 
vedrørende, men fandt det heldigst, at F. f. F. forblev uafhængig af S. 
f. S.« 

Sammenhold af disse data antyder, at den aktivitet, der har ført til 
dannelsen af »Stuekulturs Fuglevenner nr. 2« ikke antog reel form før 
sent i 1925. I alt fald kan denne forening ikke have eksisteret før 26. febr. 
1925, datoen for adskillelsesdokumentets underskrivelse af 4 ansvarlige 
personer, deriblandt formændene for S. f. S. og F. f. F. Det arkivmate¬ 
riale, der går tilbage til 1922, tilhører Foreningen for Fuglevenner og 

angår den, selv om den hed Stuekulturs Fuglevenner i de (ørste 2V4 år 
af sin levetid. 

Hen imod 1930 trak jeg mig ud af stuefuglefolkenes kreds; jeg var 
stærkt optaget af andre ting, havde ingen mulighed for at holde fugle 
og regnede ikke med at få det inden for overskuelig fremtid. Der gik 
en snes år, før jeg påny kom i regelmæssig kontakt med københavnske 
fugleholdere, og nogen tid senere blev jeg igen medlem af F. f. F., hvor 
selvsagt kun få var tilbage af dem, jeg havde kendt. Ved en enkelt lej¬ 
lighed havde jeg den store glæde at træffe Rannje og erfare, at forskel¬ 
lige vanskeligheder, jeg tilfældigt havde hørt om, var ude af Verden. 
Han var i 30-års-alderen, da han i sin tid tog initiativet til stiltelse af 
»Stuekulturs Fuglevenner nr. 1«. Han døde 1962. 

Stuekulturs Fuglevenner af i dag kender jeg i alt væsentligt kun fra 
dens tidsskrift Fuglellebhaveren, der 1972 er nået til sin 19. årgang. 
Den prydes af en nydelig vignet, hvor man foruden en veloplagt bælte¬ 
finke og foreningens navn m. v. ser årstallene 1922-1972 og læser, at 
sammenslutningen er Danmarks ældste fugleforening«. Da afgjort kun 
den ene af de to fugleholderforeninger. Stuekulturs Fuglevenner og 
Foreningen for Fuglevenner, kan have eksisteret siden efteråret 1922, 
må jeg fastholde, at det er F. f. F., der kan føre sine traditioner tilbage 
til nævnte år, og som ejer det originale arkivmateriale. Jeg véd ikke, 
hvor gamle papirer Stuekulturs Fuglevenner ejer om sin eksistens; 
men så vidt jeg kan skønne, har de ingen mulighed for at være dateret 
tidligere end 1925, og muligvis er de yngre. Under alle omstændigheder 
må jeg gøre indsigelse mod en redaktionel artikel om »lidt historie« 
(Fugleliebhaveren 1972, 19:1:2), der på nævnte side beskæftiger sig med 
den ældre Stuekulturs Fuglevenner, hvis styrelsesmedlemmer pr. 20. 
november 1922 bl. a. var F. Rannje, E. William og K. T. A. Jensen, og 
som er blevet til Foreningen for Fuglevenner. Dens stiftelse er sat til 
22. november 1922 eller 2 dage senere, end den faktisk fandt sted; men 
det er en bagatel. Mere vildledende er, hvad der står om det pr. 1. ok¬ 
tober 1924 startede tidsskrift, som angives ophørt januar 1925. Det drej¬ 
er sig om Stuefuglene, som stadig udkommer og synes at eksistere i 
bedste velgående. Det skiftede undertitel til »Medlemsblad for Forenin¬ 
gen for Fuglevenner« februar 1925; men det er noget helt andet end op¬ 
hør, og heftenumre samt sidetal er fortløbende gennem hele den før¬ 
ste årgang. Med en vis overraskelse har jeg også på nævnte sted læst 
en meddelelse om, at 'der er desværre ingen af foreningens stiftere til¬ 
bage«. Hvis forf. kun har tænkt på medlemmerne af Stuekulturs Fugle¬ 
venner af i dag, har han formentlig ret, men ikke, hvis han, og det gør 
han ifølge teksten, mener Stuekulturs Fuglevenner af 20. november 
1922 = den nuværende F. f. F. 

Til slut vil jeg udtrykke et håb for, at den på visse punkter nok lidt 
komiske diskussion om, hvilken af de to her omtalte foreninger der 
har eksisteret i 50 år på den just nævnte dato, må holde op. Jeg har 
blandet mig i den, fordi jeg var med i begivenhederne i første halvdel 
af 1920rne. Bernt Løppenthin. 

F. F. F. og moderforeningen. 

»Foreningen for Fuglevenner«s formand, hr. Albrecht-Møller, har ofte 
omtalt »Selskabet for Stuekulturer i Danmark« som »værende moder 
til alle vi andre«. 

Denne sammenligning kan vel nok siges at være ret slående, al den 
stund mange danske foreninger vor hobby vedrørende, kommer fra 
selskabet - er børn af selskabet, for at blive i formandens lignelse. 

Når nu et af børnene runder noget så stort og højtidsfuldt som de 
halvtreds, er det klart, at moderen en kort stund ser tilbage i tiden - 
fra barnets første lidt vaklende og søgende skridt, over ungdommens 
frimodige kanselv-periode til den voksnes sikre og faste skridt mod 
satte mål. 

Som i alle moder-bam-forhold har der også i dette været episoder præ¬ 
get af den evige generationskløft, episoder, hvor moderen - selv med 
sin bedste vilje - ikke kunne følge barnet i tanke og handling, og epi¬ 
soder, hvor barnet ikke kunne - nok ville, men simpelthen ikke kunne - 
forstå den gamle, følge den gamles måske ofte for traditionsbundne 
meninger om tingene. Episoder, hvor moder og barn - ens af oprindel¬ 
se - så med vidt forskellige øjne. 

Vi kalder alt dette generationskløft, men det er vel egentlig trangen til 
selvstændighed, der presser på. 

En selsvtændighed barnet fandt! 

Sådan er livet nu en gang - men det er også dejlige timer og hyggelige 
stunder med fælles gode og lykkelige oplevelser. Og det er gudskelov 
disse, vi husker! 

På denne store højtidsdag kan moderen derfor stolt og taknemmeligt 
sige, at barnet har artet sig vel, levet op til forventningerne og på no¬ 
bel og agtværdig vis ført de stolte familietraditioner videre - traditio¬ 
ner der virker til gavn for fuglesagen, til gavn for stuekultursagen. Li¬ 
den skelen til personlig vinding - fra ungdommens første dage kun 
mod det ene mål: At lære andre at holde af, forstå og pleje fugle! 

En indsats, som det er værd at mindes og takke for på denne dag, en 
indsats, som har været til fremme for sagen, været med til at højne 
respekten for fuglesagen. 

Med ønsket om, at det gode forhold moder og barn imellem, viljen til 
altid at ville tale ud om tingene, respekten for altid at ville respektere 
hinandens meninger, må fortsætte i tiden der kommer, ønskes held og 
lykke i årene fremover! 

Hjertelig til lykke - barnlille! 

G. Dener-Madsen 
formand 

Selskabet for Stuekulturer i Danmark. 



F. F. F. og broderforeningen. 

For den lejlighed, der ei givet »Stuekulturs Fuglevenner« til at bringe 
broderforeningen »Foreningen for Fuglevenner« sin hyldest og lykønsk¬ 
ning på den store mærkedag, er SF meget glad. 

Vi tager det som en kærkommen bekræftelse på det gode forhold, der 
hersker foreningerne imellem. Hvordan kunne det også være anderle¬ 
des? En del af medlemmerne er tilsluttet begge foreninger og derved 
medvirkende til den fordragelighed, der lykkeligvis kan siges at være 
betegnende for begge foreninger. Det ville være overflødigt her at kom¬ 
me ind på den historiske side af sagen, d. v. s. foreningernes skabelse^ 
Det vil der sikkert være andre, der er den tid nærmere, som vil t;age 
sig af. 

En 50 års dag er en stor dag - ikke mindst for en forening. 

Vort land har ikke uden grund ord for at være foreningernes land, 
men en meget stor del af de foreninger, der stadig stiftes, er døgnfluer 
og bukker under i konkurrencen med TV, biografer og alle mulige an¬ 
dre former for underholdning, der trækker i folk . 

Lidt ubeskedent kan det måske derfor lyde, når netop SF, der selv fej¬ 
rer sit 50 års jubilæum i år, giver udtryk for beundring overfor FFF i 
anledning af 50 års selvstændigheden. 

Ingen ved vel bedre end en forenings bestyrelse, hvilket arbejde og slid 
der kræves for at holde foreningen levende og tidssvarende. Og når ta¬ 
len, som her, er om FFF, er det uundgåeligt at placere hyldesten hosi 
FFF.s formand og bladredaktør. Hans arbejdsformåen er enorm, og 
hans viden om og interesse for, hvad der vedrører vor hobby, vækker 
stadig berettiget forbavselse. 

Måtte mange tage hr. Albrecht-Møller som eksempel. 

Mellem søskende er uenighed og stridighed ikke ukendte begreber. SF 
er glad ved her at kunne fastslå, at noget sådant ikke kan siges om 
vore to broderforeninger. Det gode forhold er senest kommet til udtryk 
i forbindelse med SF.s iubilæumsudstilling, hvor FFF loyalt virkede for 
tilmeldelse til udstillingen og hjælpsomt og velvilligt stillede udstil¬ 
lingsmateriale til rådighed. 

For de kommende år ønsker SF sin broderforening FFF held, lykke og 
fremgang til glæde for sine medlemmer og til gavn for fuglesagen og 
tilsiger gerne sin positive medvirken til et endnu nærmere samarbejde 
foreningerne imellem. 

På Stuekulturs Fuglevenners vegne 

Victor E. Rasmussen. 



F. F. F. og de næste år. 

Desværre er i dag kun ganske få tilbage, der har oplevet vor forenings 
første tid og dens tilblivelse. 

Før nogen selvstændig fugleforening var til, dyrkedes fuglefolkenes in¬ 
teresser indenfor »Selskabet for Stuekultur«, der består af flere sektio¬ 
ner, deriblandt en for sang- og sirfugle. Her fik jeg for mit vedkom¬ 
mende min første lærdom om tropefugle. Jeg husker, hvorledes jeg på 
hvert møde, hvor emnet var fugle, opfattede hvert ord som små guldr* 
korn og nedskrev dem på notesblokke. Mange blokke er blevet udskre¬ 
vet. Det er vist et sjældent syn i dag at se nogen notere sig, hvad der 
bliver fortalt, men selvfølgelig findes der nu mere tilgængelig litteratur 
om emnet. 

For mig var nu forlængst afdøde redaktør C. Lund en dygtig læreme¬ 
ster. Han havde en fantastisk viden om både fugle, planter og fisk. 
Han har forøvrigt skrevet bogen »Stuefugle«, der udkom på Hage & 
Clausens forlag 1923. Selv om der er ting i bogen, der nu er forældet, 
kan den i dag læses med udbytte. 

Imidlertid var en del medlemmer indenfor »Selskabet for Stuekultur« 
mest interesserede i fugle, og de mente, deres interesse bedst kunne 
varetages i en forening udelukkende med dette emne. Nogle af disse 
medlemmer opfordrede gennem en annonce alle fuglevenner til at del¬ 
tage i et møde, der blev afholdt med dette for øje torsdag den 26. okto¬ 
ber 1922 i Grundtvigs Hus. 

Annoncen var underskrevet af: 

H. Dalgren, tandlæge; J. Jørgensen, arkitekt; K. T. A. Jensen, laborato- 
rieforstander; F. Rannje, bogtrykker; E. Rasmussen, kgl. fuldmægtig; 

E. Villiam, repræsentant. 

Resultatet af dette møde blev, at man stiftede en sådan forening på et 
møde mandag den 20. november 1922 i Café la Reine. Man valgte sam,- 
tidig en bestyrelse med F. Rannje som formand. Af denne bestyrelse er 
i dag ingen tilbage. Derimod har vi stadig foreningens dengang valgte 
revisor B. Løppenthin iblandt os. Foreningens navn enedes man om 
skulle være »Stuekulturs Fuglevenner«, et navn, som man ændrede i 
januar 1925 til »Foreningen for Fuglevenner«, populært kaldet F. f. F., 
som altså stadig er vor forenings navn. 

F. f. F. har altid været glad for at feste. Den første fest fejrede man 
for foreningens 5-års beståen i restaurant »Columbus« 3 sale. Der var 
bortlodning af forskellige fugle m/bur, bl. a. Mohrenkopf. Endvidere 
var der optræden af cabaretkunstneren Leon Restorff og derefter bal 
til kl. 2. Prisen for dette arrangement var 2 kr. 

Udstillinger blev der holdt mange af: 1927, 1930, 1931, 1932 o. s. v. 

20. november 1932 afholdtes 10-års stiftelsesfest på Parkhotellet med 
fællesspisning bestående af varm ret m/vin + koldt bord, øl og kaffe. 
Derefter dans til klaverledsagelse. Prisen for arrangementet var nu 3 
kr. 

På daværende tidspunkt havde man udskiftet bestyrelsen med undta¬ 
gelse af formanden F. Rannje, der stadig var foreningens formand. Den 
øvrige bestyrelse bestod af: 

O. Hirthe, næstformand; K. Riis-Hansen, kasserer; Frode Herlev, sekre¬ 
tær og K. Johansen, bestyrelsesmedlem. 

Ved denne lejlighed fik Rannje overrakt et sølv-cigaretetui med indgra 
veret navn som tak for hans 10 første års formandsskab. 

I januar 1939 startede foreningen en første opdrætsordning, som har 
fungeret lige siden. Mange opdræt er siden da blevet præmieret. 

20 drs stiftelsesfesten blev afholdt i 1942 på Parkhotellet med koldt 
bord, drikkevarer og derefter kaffe med kager. Ved denne fest var man 
desværre nødsaget til at forhøje prisen for deltagelse til 4 kr. Til slut 
var der fremvisning af film. 

I krigsårene havde mange fuglefolk måttet indskrænke deres fuglehold 
på grund af frømangel. For at afhjælpe mangelen, havde foreningen u- 
tallige gange henvendt sig til Valutacentralen om bevilling til indkøb 
af frø. 

Under C. F. Cornelius ledelse havde foreningen lejet et stykke jord på 
Amager med henblik på dyrkning af frø, som også til en vis grad lyk- 
hedes, blot åd de vilde fugle frøet, efterhånden som det blev modent. 
Også kommunelærer Bruun gjorde et stort arbejde med frøavl. 

20. november 1947 fejredes foreningens 25-års jubilæum i Klubbens Sel¬ 
skabslokaler, Gothersgade. Kl. 16 reception, kl. 19 stor festmiddag med 
flere retter og tilhørende vine, mocca. Derefter underholdning og bal. 
For dette storslåede arrangement skal det anføres, at hver deltager 
måtte erlægge 12 kr. 

Bestyrelsen bestod på dette tidspunkt af: 

J. L. Albrecht-Møller, formand; K. Johansen, næstformand; C. F. Corne¬ 
lius, sekretær; fru E. Storm, kasserer; Rich. Faber, redaktør. 

Indenfor F. f. F. var på et tidspunkt flere medlemmer interesseret i 
kanarier, og på foreningens initiativ dannedes en forening, hvor disse 
medlemmers specielle interesse kunne dyrkes. Foreningen blev stiftet 
den 13. september 1948 under navnet Københavns Kanarie Klub, hvil¬ 
ket navn senere blev ændret til dens nuværende D. K. K. 

Foreningens første formand var F. Rosenquist, og dens nuværende er 
Ernst Petersen. At der virkelig var behov for en sådan forening, viser 
den interesse, der knytter sig til den. Før i tiden fandtes en kanarie- 
forening, hvis formand var Ankerstjerne Schjerning. Denne forening 
var imidlertid holdt op at fungere. 

I ganske korte træk er foranstående lidt af det, der er sket de første 
25 år af foreningens historie. Hvad der er foregået siden, er vi jo man¬ 
ge, der husker, men da der som tidligere nævnt kun er 2 eller 3 tilbage, 
der har oplevet foreningens tilblivelse og første tid, vil beretning her¬ 
om gå over i historien. 


Måske har der i tidens løb i foreningen været optræk til små skyer, 
men jeg vil, som soluret, kun tælle de lyse timer, og sige F. f. F. tak 
for, hvad den har betydet for mig gennem alle 50 år. 

De opgaver, der i tidens løb er blevet mig betroet, har jeg altid været 
glad for og søgt at løse efter bedste evne, ja, selv den mest ansvars¬ 
fulde opgave, at være nattevagt og fodermester ved udstillinger. Før i 
tiden varede en udstilling 10-12 dage af økonomiske hensyn. Det er et 
stort ansvar at skulle have omsorg for en hel udstillings mange for¬ 
skellige arter fugle med forskellige levevilkår. De skulle jo gerne afle¬ 
veres i samme stand, som de var betroet os. 

Mit lange indlæg vil jeg slutte med at ønske F. f. F. lykke og held frem¬ 
over. 

Venlige hilsener og vingeslag 

William Holm. 

F. F. F. - sekretær- og redaktørarbejdet. 

Når »Foreningen for Fuglevenner« - F.f.F. - populært kaldet »Tre F'er«, 
fejrer sit halvtredsårs jubilæum, vil jeg gerne fremkomme med nogle 
ord med hensyn til foreningens virksomhed og betydning. 

Foreningen stiftedes den 20. november 1922 med navnet »Stuekulturs 
Fuglevenner«, som en underafdeling af »Selskabet for Stuekultur«, i 
første række på initiativ af Ferdinand Rannje. Fra 5. november 1925 
blev foreningen selvstændig og forandrede samtidig navn til »Forenin¬ 
gen for Fuglevenner«. 

Foreningens medlemsblad »Stuefuglene« udkom første gang i oktober 
1924 som et meget beskedent 4-sidigt månedblad i oktavformat. Bladet 
voksede imidlertid for hvert år i omfang, i dag er årgangene på 230- 
240 sider. 

Jeg har ikke været medlem af foreningen fra starten, men blev med¬ 
lem på Selskabet for Stuekulturs udstilling i Haveselskabets have i ju¬ 
ni 1923, hvor jeg udstillede for første gang. Fra den tid var jeg inedr 
lem til 1940, i hvilken periode jeg i nogle år var foreningens sekretær 
og redaktør af »Stuefuglene«. Krigen afbrød min forbindelse med F.f.F. 
i 6 år. Efter krigen blev jeg atter medlem. Gennem mit mangeårige 
medlemsskab har jeg haft rig lejlighed til at følge foreningens arbejde 
og udvikling. 

Tidsskriftet »Stuefuglene« er efter min mening foreningens vægtigste 
indsats. Bladet danner et forbindelsesled mellem medlemmer over hele 
landet og fremkommer med instruktive artikler om fuglenes røgt og 
pleje, meddelelser om importer, opdrætsresultater, annoncer om køb, 
salg og bytte og de almindelige foreningsmeddelelser, kort sagt ting 
som er af betydning og interesse for alle fuglevenner. Der kan ikke væ¬ 
re nogen diskussion om, at »Stuefuglene« er langt det bedste special¬ 
blad om stuefugle i Norden. 

Her ville jeg ønske, at medlemmerne noget flittigere ville fremkomme 

med beretninger om deres erfaringer, for at lette redaktørens arbejde, 
som jeg af egen erfaring ved, ikke altid er nemt. 

Et andet vigtigt punkt er præmieringen af autentiske første-opdræt. 
Under 1930-eme, jeg husker ikke årstallet, blev der nedsat et udvalg 
for at fastsætte nøjagtige regler for denne præmiering. Efter min op¬ 
fattelse er disse regler bedre og mere eksakte end i noget andet land. 
Jeg ville foreslå redaktionen ved lejlighed at optrykke disse regler i 
»Stuefuglene«. Der er jo heldigvis stadigvæk en god tilgang af nye med¬ 
lemmer, for hvem det sikkert var af interesse. 

Omtrent samtidig med reglerne for første-opdræt, blev der også fastsat 
eksakte regler for bedømmelse af tropiske fugle på udstillingerne. Tid¬ 
ligere fandtes der ingen bestemt vejledning eller regler på dette vig¬ 
tige punkt. Al bedømmelse skete efter den pågældende dommers per¬ 
sonlige skøn. Resultaterne var ikke altid lige lykkede. Bestemmelserne 
med inddeling i klasser, er stort set stadigvæk i kraft og benyttes af 
forskellige foreninger, selvfølgelig med tilpasning for de enkelte fore¬ 
ningers lokale forhold. I denne forbindelse skal det nævnes, at forenin¬ 
gen har holdt dommerkursus for uddannelse af kompetente dommere, 
et udmærket initiativ med henblik på fremtiden. Tidligere har forenin¬ 
gen afholdt mange smukke udstillinger. Desværre kun sjældent i de se¬ 
neste år. 

Endelig skal jeg fremhæve foreningens betydning for personlige kon¬ 
takter mellem medlemmerne, kontakter som jeg ved i mange tilfælde 
er ført til livslangt venskab, noget som vi alle i disse materielt præge¬ 
de tider trænger til. 

En forudsætning for en forenings trivsel og fremgang er, at den har en 
kompetent og energisk formand, og det samme gælder for tidsskriftets 
redaktør. Disse forudsætninger opfylder J. L. Albrecht-Møller i rigeligt 
mål, og har gennem mange år gjort et beundringsværdigt arbejde for 
F.f.F. C. af Enehjelm. 

F. F. F. og bestyrelsesarbejdet. 

Når man har været medlem af Foreningen for Fuglevenner i mere end 
40 år, og deraf en tid som kasserer, har man nøje kunnet følge forenin¬ 
gens trivsel. 

Før og lige efter krigen var det vanskelige tider. Pengene var små, og 
def kneb ofte at få det årlige kontingent betalt, selv om det kun dre¬ 
jede sig om 5 kroner. 

Når man nu læser de i »Stuefuglene« aftrykle regnskaber, får man et 
levende indblik i den store stigning i medlemsantallet, men sandelig 
også de store udgifter. 

Medlemsbladet er også stærkt udvidet, hvad læsestof samt køb- og 
salgsannonceme angår. Der ligger her et enormt arbejde fra redaktio¬ 
nens side. Mon det bliver påskønnet. Man er tilbøjelig til at tage det 
som en selvfølge. 

Jeg husker tydeligt, at jeg før hvert blads udsendelse måtte tage tele¬ 
fonen for at skrabe nogle få køb- og salgsannoncer sammen. Det er me¬ 
get glædeligt, at interessen for opdrættet af tropiske fugle er blevet så 
udbredt, og at bestyrelsen har forstået at udnytte situationen. 

Til lykke med jubilæet og alt godt fremover ønsker 


Kai Riis~Hansen. 

F. F. F. og besættelsen. 

Også i dansk fugleliebbaveris historie blev besættelsen af Danmark et 
meget mørkt kapitel. Frøsituationen nærmede sig flere gange det kata¬ 
strofale, til tider lidt mere end strengt nødvendig, idet man blandede 
de forhåndenværende lagre af fuglefrø op med den ringeste form for 

^ ukrudtsfrø (affald fra tærskeværker) i så store mængder, at mange, 

mange småfugle led nød rundt om i de hjem, hvor man ikke vidste 
bedre besked, før bagefter, og da var det forsent. 

Men indenfor disse rammer blev situationen aldrig så slem, og selv om 

• det undertiden nærmede sig det katastrofale, var det alligvel ligesom 
når en dør lukkede i, lukkede en anden op. 

Stærke kræfter samlede sig straks for at værne om Danmarks fugle¬ 
samling, og på talrige møder var foderet det centrale, hvor man udskif¬ 
tede tankegang og de erfaringer, man havde gjort, hvorved man næsten 
altid tog noget nyt med hjem, til at bygge videre på. Og selv om det 
var en tid, der var rig på tunge og alvorlige begivenheder, hvor gså 
fuglcfolk var impliceret, såvel til den ene som den anden side, så var 
den, set fra et fuglemæssigt synspunkt, overordentlig lærerig og inter¬ 
essant. Vi lærte hurtigt, at der hvor fuglene var i de rette hænder, ind¬ 
stillede disse sig også på de forringede kår, som blev alle til del, og 
overraskede os således til den rigtige side. Så trods mørkelægning, var¬ 
me- og lysrestriktioner, mangel på foder og byggematerialer, blev fug¬ 
lene et lyspunkt i den så mørkelagte tid; trods alt havde det jo også 
sin charme, når man sad og betragtede sine fugles liv og færden, sam¬ 
tidig med at den interimistiske Gingeovn ude i køkkenet buldrede på 
på livet løs for at holde på temperaturen, kunne alt til hobe få en til 

• for øjeblikke at glemme tid og sted, indtil luftalarmens tudende sirener 
pludselig afbrød og kaldte én tilbage til virkeligheden. 

Vi lærte hurtigt, at mange af vore indenlandske frøsorter kunne fug¬ 
lene gradvis lære at æde, om ikke andet så i spiret form, vi lærte at re¬ 
spektere den gule hirses værdi som fuglefoder, for uden denne havde 

det hele fået en brat og sørgelig ende; vi lærte at spare, intet frø måtte 
gå til spilde, i timevis sigtede og rensede vi frøet fra sand og affalds¬ 
stoffer, med en støvsuger kombineret med dr. Ib Hansens frørenser, 
sugede vi avnerne fra, og mange, mange kg frø blev reddet i tide. 

På initiativ fra de 3 F'er med hr. Cornelius i spidsen, blev frødyrknin¬ 
gen af de udenlandske sorter sat i system med et efter forholdene im¬ 
ponerende ersultat. I 1942 nærmede frøsitualionen sig det katastrofale, 
men takket være de 3 F'ers energiske henvendelse til myndighederne, 
oplevede vi det dengang helt usandsynlige, al der i 1943 kom både gul 
hirse og kanariefrø til landet, og der hersker for mig ingen tvivl om, at 
denne sending i forbindelse med den hjemlige frødyrkning, reddede 
Danmarks fuglesamling, hvilket tjener foreningen til megen ære. For 
yderligere drøje af på foderet, lærte vi også, at man med godt resultat 
kunne tilsætte blødfoderet store mængder af gulerødder, kartofler, ma¬ 
lede havregryn, endvidere var spiret hel havre og især spiret hvede 
særdeles velkommen. 

Mange holdt de første år op med at holde fugle, hvilket resulterede i, 
at de handlende en overgang så sig nødsaget til at eksportere i store 
mængder til Tyskland, men da pengerigeligheden satte ind, begyndte 
mange igen, samtidig med at mange nye liebhavere kom til, og medens 
de virkeligt sjældne fugle (de australske arter) holdt sig i nogenlunde 
samme prisklasse som for krigen, på grund af deres ynglevillighed, så 
røg de almindelige afrikanske arter op i fantasipriser på grund af de¬ 
res midlertidige sjældenhed. 1,1 amaranter eller sommerfuglefinker 
blev således noteret for helt op til 125 kr. Men trods de vanskelige for¬ 
hold, blev Danmarks fuglesamling reddet, endda i en sådan grad, at vi 
efter besættelsen var i stand til at eksportere australske pragtfinker 
som danske varer. Umberto. 



Deltagere i frøforsøgene i 1943 

F. F. F. og Zoologisk Have. 

Til foreningens 50-års jubilæum skal der også lyde en hyldest fra Zoo¬ 
logisk Have. Zoologisk Have har mange interesser tilfælles med private 
fugleholdere, især naturligvis med en faglig sammenslutning af alvor¬ 
ligt interesserede fugleliebhavere. Det er en meget stor indsats der lig¬ 
ger bag de 50 års virksomhed, især må fremhæves mødernes og bladets 
store betydning som bindeled mellem alle de stuefugleinteresserede. 
Zoologisk Have har landets største fuglehold, selv når man kun regner 
med de fugle, der har speciel interesse for stuefuglefolk. En zoologisk 
haves opgave ligger i at vise dyr for offentligheden, og den må søge at 
vise en så alsidig repræsentation for fugleverdenen som muligt, men 
absolut ikke en så stor samling som muligt. I en zoologisk have kan 
man ikke pleje private interesser som i det private fuglehold. Til gen¬ 
gæld kan den private fugleholder i mange henseender udrette meget 
mere end man er i stand til i en zoologisk have, idet den private fugle¬ 
holder ikke har publikum at tage hensyn til, men kan tage specielle 
hensyn til fuglene, og desuden kan være om sine fugle i sin fritid. 

I de forløbne 50 år har fugleholdet i Zoologisk Have gennemløbet en 
stor udvikling. I mange år var fuglehuset i Zoologisk Have Eurt)pas 
bedste fuglehus. Men tiderne skifter i de zoologiske haver. Alle de man¬ 
ge, der i vor rejseglade tid har besøgt andre zoologiske haver, har set, 
at tiden er løbet fra lange rækker af bare bure, hvor den eneste uct- 
smykning er fuglene. Sådan var nemlig fuglehuset oprindelig indrettet 
i tidens funktionalistiske stil. I de senere år har man forsøgt at tillem¬ 
pe burene efter nutidens stil. Burene er gjort større ved fjernelse af 
skillevægge, man har forsøgt at beplante burene, et par af burene har 
åben front mod publikum, og for at muliggøre hele den mere biologisk 
rigtige måde at holde fugle på, er arts tallet stærkt reduceret. Resulta-* 
tet er blevet, at fuglene ses under mere naturlige forhold og lever læn¬ 
gere, ligesom der nu sjældnere sker dødsfald som følge af stridigheder 
fuglene imellem. 

Det er spændende at samle så mange farvestrålende og interessante 
fugle sammen som muligt, men det er ikke biologisk rigtigt, og det er 
ydermere farligt for fuglene. En sådan mere biologisk måde at holde 
fugle på, går imod de vedtagne traditioner, og støder på megen mod¬ 
stand, også inden for de zoologiske haver. Tilsyneladende har denne 
udvikling ikke sat sig så tydelige spor i det private fuglehold. Det er 
naturligvis begrænset, hvor meget »natur« man kan skabe i et fuglebur. 
Men har man volierer og ikke kun er interesseret i at have så mange 
arter som muligt, der kan få unger på pinden, kan man forny sin glæ¬ 
de over fuglene ved at skabe et miljø til dem. Man vil opdage, at der 
er andre glæder end at fremvise rekorder af opdræt. Selv fugle med 
det mest beskedne udseende bliver interessante at se på, når de ikke 
længere skal hoppe frem og tilbage på nogle stive rundstokke. 

Nu er det naturligvis ikke min mening at tale nedsættende om opdræts¬ 
resultater, tværtimod. Både i zoologiske haver og hos fugleliebhavere 
er det af stor betydning at søge at få flere arter til at yngle, navnlig 
når det drejer sig om mindre almindelige arter. I fremtiden må man 
nemlig imødese flere og flere eksportrestriktioner fra de oversøiske 
lande, fordi den vilde fauna må beskyttes mange steder. Desuden kom¬ 
mer der utvivlsomt flere restriktioner af veterinære årsager. Det er 
derfor vigtigt at der skabes en slags dyrebank, således at man er selv¬ 
forsynende og uafhængig af indfangsten af vilde fugle. Som et godt ek¬ 
sempel i denne henseende kan fremhæves den bestand af flere austral¬ 
ske fuglearter, der findes hos fugleopdrættere verden over. En bestand, 
der for nogle arters vedkommende nok er større end den vildtlevende 
bestand, der er totalt fredet. Holger Poulsen. 



F. F. F. og Undulatsporten 

Ingen anden tropisk fugl, med undtagelse af kanariefuglen, har vundet 
en sådan udbredelse blandt fugleliebhavere, som undulaten. Sådan be¬ 
gynder Curt af Enehjelm sin »Store Undulatbog«, som siden 1933 og 
indtil nu er udkommet i 10 udgaver. 

For os i Europa begyndte »undulatsporten« sandsynligvis i året 1840, 
idet den kendte forskningsrejsende og ornitolog John Gould i sin 
»Handbook to the Birds of Australia«, vol. II 1865, skrev: »Jeg tror, at 
jeg var den første, der bragte levende undulater til dette land (Eng¬ 
land), idet det ved min tilbagerejse (fra Australien) i 1840 lykkedes 
mig at medbringe flere eksemplarer«. Og Gould fortsætter: »Siden den 
tid har næsten ethvert skib, der kom fra de sydlige dele af Australien, 
bidraget til antallet af disse fugle i England, og jeg har gentagne gan¬ 
ge set over 2.000 stk. samtidigt hos en handlende i Wapping«. 
Efterhånden tiltog importen, og til eksempel importeredes i perioden 
september 1878 til januar 1879 ikke mindre end omtrent 80.000 par af 
en enkelt handlende i London. Men importen stoppede brat, da den au¬ 
stralske regering i 1894 udstedte eksportforbud, som for undulaternes 
vedkommende praktisk taget har været i kraft siden da. Det kolossale 
antal undulater, som findes udenfor Australien, må derfor stort set si¬ 
ges at nedstamme fra importerne før 1894, og man kan derfor med god 
grund kalde undulaten for en domesticeret fugl. Ret hurtigt kom der 
gang i opdrættet, og der opstod store farme bl. a. i Frankrig foruden 
mange private opdrættere rundt omkring i Europa. I kraft af det sto¬ 
re antal undulater, der blev født, opstod der af og til mutationer (ar¬ 
velige afvigelser) fra vildformen, den lysegrønne. Som bekendt opstår 
mutationer også i naturen, men forsvinder som oftest igen på grund 
af den store overvægt af normale. I bur eller voliere er det derimod 
muligt ved kontrol med opdrættet, at bevare mutationerne. Fremkom¬ 
sten af larvemutationerne skabte en kolossal interesse hos fuglelieb¬ 
haveren, og der dannedes efterhånden specialforeninger rundt omkring 
i Europa. I England startede i 1925 den, der i dag hedder »The budge- 
rigar society«, og som siden har været førende og toneangivende inden¬ 
for »undulatsporten«, og i 1926 stiftedes i Tyskland »Deutscher Wellen- 
sittichziichter Verein« tilknyttet A. Z. På et møde i København i janu¬ 
ar 1932 dannedes Dansk Undulat-Opdrætter Klub, som derfor i år har 
bestået i 40 år. 

Ved stiftelsen af D. U. K. var ialt 17 fuglefolk tilstede, der næsten alle 
var medlemmer af F.F.F.; af de mest kendte kan nævnes C. Burhøj, 
Halvor Carlsson (stadig medlem af D.U.K,), I. C. D5mel, C. af Ene¬ 
hjelm (æresmedlem i D.U.K), K. Gjerloff, N. A. Jensen (Vaske-Jensen), 
Aage Reddersen og Kai Riis-Hansen (æresmedlem i D.U.K.). Til klub¬ 
bens første formand valgtes I. C. Domel, næstformand Kai Riis-Hansen, 
kasserer K. Gjerloff og sekretær C. af Enehjelm. Klubben samarbejde¬ 
de med F.F.F. og havde »Stuefuglene« som medlemsblad. Riis-Hansen 
var desuden kasserer i F.F.F. og blev senere D.U.K.s mangeårige for¬ 
mand, indtil undertegnede overtog posten i 1957. 1 juli 32 var med¬ 
lemstallet vokset til 37, og for mit vedkommende blev jeg medlem i 
maj og fik nr. 34, men blev slettet og senere indmeldt igen med nyt 
medlemsnummer. 

Boston Petersen, som varetog det krævende job som kasserer fra 1937 
til 1962, er klubbens tredie æresmedlem. 

I begyndelsen var det undulaternes farver og tegninger, der var det af¬ 
gørende, og især nye farvemutationer blev ivrigt diskuteret på møder¬ 
ne og præmieret på udstillinger både i Danmark og i udlandet. Fuglene 
udstilledes ofte i flyvebure med forskellige varieteter sammen, især på 
blandede udstillinger, men Curt af Enehjelm udstillede allerede i 1931 
undulater pands i udstillingsbure af engelsk model. D.U.K. lod frem¬ 
stille udstillingsbure af egen model, som dog nogen tid efter krigen 
blev udskiftet med engelske udstillingsbure, som vi stadig bruger. 
Angående farve- og tegningsmutationer bør det nævnes, at den første 
Danskbrogede blev observeret i en samling normale Lysegrønne på 
Stuekulturs udstilling i Haveselskabet 1932. Gråvinge-Himmelblå var 
fremkommet allerede i 1930 hos Reventlow (den senere direktør i Zoo 
i København), og Viol-Kobolt hos Curt af Enehjelm og et andet med¬ 
lem af D.U.K. i 1933. Desuden fandt Burhøj hos en opdrætter af Lyse¬ 
grønne den første Brunvinge i 1935. Senere kom flere mutationer til, 
som det nok vil føre for vidt at nævne her. 

D.U.K.s første udstilling afholdtes sammen med F.F.F. d. 4.-14. novem¬ 
ber 1932, og næste udstilling ligeledes i samarbejde med F.F.F. 9.-18. 
november 1934, og her blev undulaterne udstillet både parvis og enkelt¬ 
vis i D.U.K.S specielle bure. Også en tredie udstilling d. 28. februar til 
8. marts 1935 var sammen med F.F.F og med ikke mindre end 100 un¬ 
dulater udstillet. D.U.K. afholdt sit første kåringsskue d. 11.-12. januar 
1936, og her var anmeldt 82 fugle, dommere var Burhøj, Curt af Ene¬ 
hjelm og Kai Riis-Hansen. Derefter deltog D.U.K. i F.F.F.s 15-års jubi¬ 
læumsudstilling 10.-14. december 1937 i Kvindernes bygning i Køben¬ 
havn, en meget stort anlagt udstilling, som ifølge referaterne havde ialt 
1.000 fugle, men hvor mange undulater, der udstilledes, har det ikke 
været mig muligt at konstatere. På de førnævnte udstillinger, hvor un¬ 
dulaterne udstilledes enkeltvis, blev de pointbedømt, men på F.F.F.s 
jubilæumsudstilling gik D.U.K. over til kommenterende bedømmelse, 
som dog senere igen ændredes til pointbedømmelse. For adskillige år 
siden forlod D.U.K. igen pointbedømmelsen til fordel for den kommen¬ 
terende bedømmelse, hvor hver enkelt disciplin bliver kommenteret og 
derfor kan give en mere udførlig oplysning om fortrin og fejl end tal¬ 
lene. 

I slutningen af trediverne var nogle af mutationerne ved at blive mere 
almindelige, og man begyndte at tale om overproduktion af undulater 
i det hele taget, og skønt det stadig var farver og tegninger, man lagde 
mest vægt på, begyndte man så småt at interessere sig for typen (for¬ 
men) på fuglene. Efter nutidig målestok var det en spinkel, noget 
langstrakt fugl med, hvad vi i dag vil kalde, et lille og spidst hoved og 
fremstående næb og med små spots. Overproduktionen med stærkt 
nedadgående priser på fuglene bevirkede, at mange medlemmer faldt 
fra, og krigen fra 1939 til 1945 gjorde ikke sagen bedre. Frøsituationen 
blev under krigen mere og mere alvorlig, og hvis ikke klubbens med¬ 
lem, hr. Hamp Hansen, havde skaffet foder til de medlemmer, der sta- 

dig holdt undulater, var undulatbestaiiden under krigen blevet endnu 
mere reduceret. 

Efter krigen begyndte man så småt igen med kåringsskuer, og forbin¬ 
delsen med England blev genoptaget. I 1950 fik jeg de første undulater 
hjem fra England, og i 1954 var Curt af Enehjelm og jeg sammen med 
vore koner til den første verdenskonvention for undulatopdrættere i 
Harrogate, hvor undulatopdrættere fra hele verden mødtes, og efter at 
denne konvention med møder, film, foredrag og udstilling m. m. var 
slut, tog vi England og Scotland rundt. Vi besøgte foruden zoologiska 
haver også mange undulatopdrættere og fik et indtryk af, hvor langt 
man var nået med hensyn til type og størrelse på fuglene. På denne tur 
fik jeg nogle gode undulater med hjem, som kom til at piæge besian- 
den af udstillingsfugle her i landet. I 1956 var C. af Enehjelm og jeg 
inviteret til at bedømme undulaterne på det første Bundesschau (lands- 
udslilling i Vest-Tyskland) efter krigen. Der kan knyttes mange enkelt¬ 
heder hertil, men jeg vil nøjes med at være ubeskeden at mene, at vi 
derved har været med til at præge »undulatsporten« i Tyskland hen* 
imod det stade, den står på i dag. 

Med hensyn til forbindelsen med England, har flere D.U.K* medlem¬ 
mer været i England, og vi er nogle stykker, der har været med ved be¬ 
dømmelse af undulaterne på de store skuer, hvor der ofte er 3.000 eller 
flere udstillet, og fået et indtryk af, hvor avancerede englænderne er på 
»undulatsportens« område. Desuden har flere i de senere år fået fugle 
fra betydende engelske opdrættere, og dette har bevirket, at bestanden 
af udstillingsundulater her i landet for en dels vedkommende er så 
god, at vi er lige efter England. Det har derfor været nødvendigt at 
skærpe kravene til idealet, og i 1969 kom så D.U.K.s nye idealbillede, 
der bruges som retningsgivende ved bedømmelse, og som er gengivet 
på D.U.K.nyCs forside. D.U.K.nyt er nu klubbens kontaktled og udsen¬ 
des 4 gange om året til klubbens over 200 medlemmer. 

Under krigen afholdt D.U.K. ingen udstillinger, men på Stuekultur ud¬ 
stillingen på Charlottenborg 31. august til 8. september 1946 udstillede 
3 af D.U.K.s medlemmer: Lauritz Hansen, Umberto Nilsson og jeg. 
Lauritz Hansen med en samling på 10 stk. Danskbroget Lysegrøn. Um¬ 
berto Nilsson med Violblå og Isabel-Viol parvis og desuden en renhvid 
med røde øjne og en hvid af Viol stamme. For mit eget vedkommende 
var det et bur med 2 stk. Lysegrøn, 1 stk. Mørkegrøn og 3 stk. Oliven¬ 
grønne alle Danskbroget. Fra 9. til 17. oktober 1948 afholdtes et Lands¬ 
kåringsskue i Haveselskabet, arrangeret af F.F.F., D.U.K. og K.K.K., 
(som Dansk Kanarie-Opdrætter Klub dengang hed), og her var udstil¬ 
let 54 undulater i enkeltbure. D.U.K.s senere Landskåringsskuer afhold¬ 
tes sammen med D.K.K., og senere korn D.Z.K. også til, men Landskå¬ 
ringsskuet 1971 holdt D.U.K. alene. Det har vist sig, at undulaterne er 
i bedre kondition både under skuet og ved hjemkomsten, fordi tempe¬ 
raturen i udstillingslokalet kan holdes lavere, end når der f. eks. er Ka- 
narier med. D.UK..S Landskåringsskue 1972, 25.-26. november vil derfor 
også være uden medvirken af de andre Specialklubber. 

D.U.K.s faste årlige udstillinger er nu septemberskuet, der hidtil har 
været afholdt i Jylland sammen med lokale fugleforeninger, der afhol¬ 
der udstilling i september, antallet af undulater har her ligget på ca. 
100, og Landskåringsskuet i slutningen af november, som afholdes i 
København, og hvor antallet har ligget på ca. 200. På disse skuer er ud¬ 
stillerne delt op i 3 klasser: A. champion, B. begynder og C. begynder, 
sidstnævnte for nytilkomne udstillere, og her bedømmes med kommen¬ 
terende bedømmelse, hvorimod A. og B. klassen bedømmes efter ræk¬ 
kefølge-princippet med gruppevindere nr. 1, 2 og 3 i de respektive grup¬ 
per, som fuglene er inddelt i efter hvilken varietet de tilhører. Alle ud¬ 
stillede fugle kåres først i henholdsvis I, Il og III klasse efter kvalitet, 
og kun fugle, der er kåret i I klasse, kan deltage i gruppebedømmel¬ 
sen. Tilsidst konkurrerer gruppevinderne om de højeste placeringer, 
og der vælges bedste han og hun i B. klassen, bedste han og hun i C. 
klasse, bedste han og bedste hun, 2den bedste han og do. bedste hun, 
3die bedste han og hun og til slut bedste undulat på skuet. Desuden gi¬ 
ves præmie for bedste Normaltegnede han og hun, bedste Opaline han 
og hun, og bedste af andre varieteter han og hun og desuden bedste 
brogede, alt under forudsætning af, at fuglene er kåret i I klasse (som 
svarer til point 85-100), og at de ikke allerede er placeret som bedste 
han eller hun. Til allersidst vælges bedste undulat på skuet. På D.U.K.s 
skuer kan udstilles fugle med årets og forrige års ringe, sådan, at un¬ 
ger, der er født senere på året og derfor ikke kan komme med på sej)- 
temberskuet eller Landskåringsskuet samme år, kan udstilles på næste 
års skuer. Udstillere i C. og B. klassen rykker op efterhånden i følge 
ganske bestemte regler. Den engelske standard, som D.U.K. benytter 
som retningsgivende, har været uændret i mange år, den bruges efter¬ 
hånden ved bedømmelse af undulater verden over og kan derfor med 
god grund kaldes international. Kun idealbilledet trængte til et make 
up, og det kan nævnes, at den tyske undulatopdrætter klub D.W.V. har 
antaget D.U.K.s idealbillede som det bedste. For en specialklub især, er 
det vigtigt at være intemationel og holde sig orienteret om udviklingen 
andre steder. Et fremtidsmål må være, at det også bliver muligt at ud¬ 
stille undulater på tværs af landegrænser, og det er derfor vigtigt at 
stå på samme standpunkt som tilsvarende klubber i andre lande. 

Som det fremgår af foranstående, har D.U.K. lige fra begyndelsen haft 
tilknytning til F.F.F, og haft gavn af samarbejdet. I håbet om, at det 
gode forhold må kunne fortsætte, ønskes »Foreningen for Fuglevenner« 
til lykke med 50 års jubilæet. 


Walther Langberg. 

F. F. F. og Videnskaben 

Kære hr, AlbrechUMøller, 

Jeg takker Dem meget for Deres venlige henvendelse til mig angående 
udgivelsen af et festskrift i anledning af, at »Foreningen for Fugleven¬ 
ner« har bestået i 50 år. De anmoder mig om at skrive en lille artikel 
om foreningen og videnskaben, hvilket jeg også meget gerne ville gøre, 
hvis ikke jeg havde så frygteligt travlt med så mange ting. Jeg er lige 
kommet hjem fra en kongresrejse til Tyskland og skal rejse igen om 
få dage, og ind imellem har jeg forskellige forelæsninger og foredrag, 
således at det er mig umuligt med så kort varsel at skrive noget der¬ 
om. 

Jeg vil dog gerne hermed udtale min hjertelige lykønskning til forenin¬ 
gens jubilæum og samtidig takke for den store virksomhed, foreningen 
har udfoldet, den alsidige oplysning om tropefugle, som er kommet så 
mange interesserede til gode igennem disse mange år, og ikke mindst 
de fortrinlige fuglebøger, som er udgivet af Dem og andre, og som vi 
her i Danmark kan være stolte af at have publiceret. 

Med hjertelige hilsner 
Deres 

Finn Salomonsen. 

Afdelingsleder, Dr. phil. 

F. F. F. og Kanariesportøn 

I anledning af F.F.F.s 50 års jubilæum, føler jeg hermed trang til at 
opridse Dansk Kanarie-opdrætter Klubs historie, da vi jo er F.F.F. en 
stor tak skyldig for vor tilblivelse. 

Vi havde her i byen haft to foreninger, Dansk Kanarieforening og en 
Harzerklub, men disse to var gået helt i stå. Foreningen for Fugle ven¬ 
ner mente så, at der måtte gøres noget for kanariesporten, blandt an¬ 
det kom der en del artikler om Kanarier i »Stuefuglene«, og et godt og 
lærerigt møde med demonstration af W. Holm, som samlede omkring 
hundrede tilhørere. 

Efter F.F.F.s ordinære møde den 13. september 1948 samledes en del 
kanariefolk i et tilstødende lokale, og Københavns Kanarie Klub blev 
en kendsgerning. På denne aften var der mange, der indmeldte sig, (ca. 
30 stk.), mange af de gode, gamle kendinge. F. Rosenquist (foreningens 
første formand), Albrecht-Møller, K. Johansen, G. Ronck. W. Holm, C. 
Schøier, Chr. Petersen, Esther Storm, C. Burhøi, Evald Christensen, Da¬ 
niel Nielsen, Harridsholm og mange andre gode navne indenfor vort 
specielle område. 

Den første udstilling, vi afholdt, var sammen med F.F.F. og D.U.K. Som 
en fin gestus fra de to foreninger, skulle overskudet deles i 3, men var 
der underskud, skulle K.K.K. ikke være med. 

Vore fugle på den tid var særlig Harzere og Parisertrompeter, grønne, 
blå, hvide, fine guldisabel og sølvisabel, alm. toppede kanarier. Lizard 
og orangefarvede, det vi i dag kalder lys orange, uden den røde farve, 
men skønne fugle i type. Der udstilledes også en del engelske racer, 
men ikke mange. 

Tiderne gik, og vi fik navneforandring til Dansk Kanarieopdrætter 
Klub, da det skulle være en forening for hele landet; det gav os nogle 
flere medlemmer, men kanariesporten mangler stadig medlemmer som 
de gamle kæmper, der gik 100% ind for sagen, men det skyldes måske, 
at man skal være mere aktivt engageret for at kunne følge med i alt 

det nye, der stadig fremkommer, man bliver aldrig udlært indenfor ka- 
narieopdræt. 

Af nye farver indenfor sporten har man indtil nu (jo, der bliver ved 
med at komme nye farver), alle farver i pastel, det samme i opal. El¬ 
fenbensfaktoren, der er en carotinidestruktur, findes i rosa, elfenben, 
elfenbensagat, grønelfenbenopal, orangerødagat, elfenbenopal m. fl. Vi 
har den rødøjede ino kanarie, albino, lutino og rubino, der er gråvin- 
gede, og den sidste nye, satinet; men der er mange andre kombina¬ 
tionsmuligheder, derfor er det særligt svært for dem, som ikke går 
fuldt op i vor interessante hobby, det er med kanarier. 

Med dette lille bidrag en tak til de 3 F.er, og et held og lykke med da¬ 
gen og tiden fremover. 

D. K. K. 

Ernst Pedersen. 


FORENINGEN FOR 

FUGLEVENNER 
I NORGE 


F. F. F. og Norge 

Også her må vi beklage, at de to personer, som stod i spidsen for F.f.F. 
i Norge i den periode de var stærkt knyttet til Foreningen for Fugle¬ 
venner, ikke er mere; ligesom foreningens æresmedlem Ib Hansen er 
borte. 

Det har altid været svært at få fugle til Norge, og der har også været 
noget foreningsbesvær. Efter krigen foretog vi en indsamling af fugle 
til en fuglegave til Norge, jeg piskede selv rundt og hentede fuglene, 
der var af meget varieret værdi, og som en samlet gave blev der sendt 
godt 100 fugle til vore norske venner i Oslo, senere også 2 gange fugle¬ 
frø. 

Fordelingen af disse fugle var meget svær og skabte en del fortrydelse. 
1958 fik F. f. F. forbindelse med Norge igen, det var 3 venner fra Star* 
vanger Fugleforening. E. Ellingsen, formand, og Kleppe, som en tid 
havde boet her i landet, de var på dommerkursus ved vor udstilling i 
»Haveselskabets Have«, og de boede på mit Hotel Kålund. Ved afslut¬ 
ningen af dette kursus var der en lille prøve, og her blev Albrecht-Møl- 
ler udnævnt til æresmedlem af foreningen og modtog foreningens em¬ 
blem. 

Denne forening, som jeg har indtryk af, at Aage Madsen, Viborg, har 
haft kontakt med, synes at være i god vækst. På Nordjysk Fugleudstil¬ 
ling 1972, bedømte jeg også nogle af deres fugle, bl. a. den bedste Ping¬ 
vin Zebrafinke hun, jeg nogensinde har set, nr. 49 (Hans Groth), des¬ 
værre nåede jeg ikke at træffe vennerne ved den lejlighed, men vi kan 
da glæde os over, at der mellem Nordjylland og Norge er en god kon¬ 
takt - måtte den stadig give udbytte og glæde til hobbyvenneme. A.-M. 



F. F. F. og Zebra- og Mågefinkekiubben 

Når fugleliebhaveriet er så omfattende, som det er, vil det være gan¬ 
ske naturligt, at der blandt landets mange fugleholdere også findes nog¬ 
le, der fatter interesse for målbevidst opdræt af zebra- og mågefinker 
og derfor søger samarbejde med opdrættere i en specialklub for ved 
fælles hjælp at forsøge at løse de problemer, som bør løses af en spe¬ 
cialklub, f. eks. standardbeskrivelser af de enkelte farvevarieteter, klas¬ 
sifikation, udstillingsbure, bedømmelsesregler o. lign. 

Når bestemte opdrætsretninger kræves, vil et fællesskab være nyttigt, 
såfremt fordringer og ønsker bliver indenfor opnåelige rammer. 
Fordelene ved at være medlem af en specialklub er afhængige af den 
indsats, man selv præsterer, der må sættes meget ind på personligt 
avlsarbejde for at kunne være med i konkurrencer på udstillingerne. 
De fleste opdrættere starter forsåvidt rigtigt; men hvis det ikke lykkes 
for dem at fremavle kvalitetsfugle i løbet af en eller to sæsoner, så gi¬ 
ver de op. Såfremt de nærmere ville undersøge årsagerne til de mis¬ 
lykkede resultater, ville de måske erfare, at uheldene skyldes, at de 
havde avlet med fugle, der ikke var i rette kondition eller fuglene hav¬ 
de været for unge eller måske var blevet overvintret under dårlige for¬ 
hold o. s. V. Fuglene får ofte skylden for opdrætterens synder. For at 
skabe og bevare en levedygtig specialklub er det nødvendigt, at der til 
stadighed findes interesserede og aktive opdrættere, der fører klubben 
videre i den rette ånd. 

Vi bør betragte opdræt af zebra- og mågefinker som den hobby, den er 
og skal være - fritidsglæde for amatører - der ikke skeler for meget til 
pengepungen, men med blanke våben kæmpei om æren på udstillinger¬ 
ne. Nu kan det jo være svært, for ikke at sige umuligt, for en mindre 
specialkiub at samle sine medlemmer, der nødvendigvis må bo ret 
spredt ud over landet, til regelmæssige møder, derfor må kommunika¬ 
tionerne ske på anden måde, og her kommer tilhørsforholdet til lands 
foreningen FFF ind i billedet. I FFF har vi en storebror, der kan være 
os behjælpelig på mange områder - blot vi selv vil. Virkeliggørelsen af 
dommeruddannelsen blev udført på FFF.s initiativ. Det mest betyd¬ 
ningsfulde for fuglesagen herhjemme er så absolut tidsskriftet: Stue¬ 
fuglene. Det har gennem årene været et nyttigt bindeled mellem fugle¬ 
venner af alle kategorier. Vi har i Stuefuglene bl. a. fået værdifulde og 
saglige oplysninger om forskellige fuglearters særpræg, skønhed og op¬ 
drætsmuligheder, og skulle det have manglet på alsidighed, bærer vi 
selv skylden. 

1922-1972 dækker en periode på 50 år. En periode for hvilken vi fugle¬ 
venner kan takke FFF for en begivenhedsrig, lærerig og historisk ind¬ 
sats i dansk fugleliebhaveri. 

Vi takker for denne betydningsfulde indsats med håbet og ønsket om, 
at FFF også i tiden fremover vil bestræbe sig på at give os inspiration 
og glæde til fortsat at beskæftige os med levende dyr. 

A. Ryder-Tønnesen. 



F. F. F. og Samarbejdet 

I bladet »Stuekultur, Naturen og Hjemmet« kunne der den 15. oktober 
1922 læses et notat med »Opfordring til Fuglevenner« - den opfordring, 
der blev optakten til FfF.s start den 20. november 1922. 50 år er gået 
siden og FfF har i disse år gennemgået en udvikling, som næppe nogen 
af initiativtagerne den gang havde drømt om. Det er nemlig ikke blot 
medlemmerne, der har haft gavn af foreningen, men den har direkte 
og indirekte sat sit præg på hele vores hobby. 

Allerede fra starten formåede foreningen at »trække« nogle af fugle¬ 
liebhaveriets største navne til sig, og siden det første nummer af »Stue¬ 
fuglene« udkom i 1924 er oceaner af viden og erfaring kommet fugle¬ 
folk til gode over det meste af Norden. Og for os vest for Valby Bakke 
er FfF nok i høj grad lig med »Det grønne Blad«. Stuefuglene har lige 
siden starten været af en kvalitet, som foreningen kan være stolt af, og 
det er med sine 47 årgange et fugleleksikon, hvor alle sider af hobbyen 
er beskrevet. 

50 år er lang tid, og alligevel har FfF kun haft 3 formænd og 5 redak¬ 
tører. De første 15 år lededes den af bogtrykker Rannje, og da han gik 
af i 1936 overtog Albrecht-Møller redaktørposten og 4 mdr. senere også 
formandsposten. Det er således i disse dage 36 år siden foreningens nu¬ 
værende formand overtog ledelsen af FfF, og når vi nu kan glæde os 
over foreningens runde fødselsdag, kan vi ikke undgå at tænke på den 
mand, der mere end nogen anden har præget foreningen og hele det 
danske fugleliebhaveri. Ingen har som han - med ægte entusiasme og 
enestående energi - ofret hele sin tilværelse på fuglesagen, og navnet 
Albrecht-Møller er blevet mere end blot navnet på en foreningsfor¬ 
mand. Overalt har han været med, og delagtiggjort os andre i sin store 
viden. Han har været aktiv i foreningsarbejdet, udgivet bøger og skre¬ 
vet tusinder af artikler og breve, været læremester for dommere og 
dommeraspiranter, og han har som dommer og foredragsholder arbej¬ 
det såvel i Danmark som i udlandet. Vi er alle i stor gæld til ham. Han 
er foreningens største aktiv. 

Må disse linier være min personlige tak og lykønskning til foreningen, 
men også en lykønskning fra SAMARBEJDET mellem danske Fugle¬ 
foreninger. Bent Hansen, 



F. F. F. og provinsen 

I anledning af de 3 F'ers jubilæum, vil jeg fremsende mine hjerteligste 
lykønskninger. 

Samtidig vil jeg benytte lejligheden til at sige bestyrelsen tak for det 

gode samarbejde der har været i årenes løb, både ved afholdelse af stu¬ 
diekreds og ligeledes når Fuglevennen, Nykøbing F.; kaldte på domme* 
re til udstillinger. 

Med ønsket om, at jubilaren må trives godt i fremtiden og en særlig 
hilsen og tak til hr. Albrecht-Møller, sendes de bedste hilsener. 

Lars Johansen, 

Nystedvej 33, 4800 Nykøbing F. 



F. F. F. og Sverige 

Burfågelhobbyn år organisatoriskt inte så gammal i Sverige så att man 
kan tala om jubileum for de femtio, men den har ånda sina år på na- 
cken og detta har sitt ursprung i forbindelserna over sundet. 

Det synsått man haft i Sverige, erkannerligen Skåne, på burfågelhob¬ 
byn har i stort pråglats av intryck som erhållits från Danmark och 
FFF.s representanter. 

Samarbetet over Sundet har i stor utstråckning gått over på den sven¬ 
ska sidan och har det varit på den danska så har det också varit 
endast for att forevisa de danska burfågelvånnemas anlåggningar och 
resultat. Vi har ånnu inte trampat ur barnaskorna och har dårfdr 
mycket ånnu att låra av storebror. Det år så vi har sett FFF som, en 
storebror, som gåma, och mycket gårna, velat hjålpa och utveckla 
burfågelhobbyn i Sverige. 

Det har heller aldrig varit några problem når vi har behovt domare 
till våra utstållningar, medlemmar i FFF, och då i synnerhet dess 
grand old man J. L. Albrecht-Moller, har stållt sig till vårt forfogande. 
Har det varit tal om utbildning av domare i Sverige så har det varit 
medlemmar från FFF som tjånstgjort som ledare och utbildare. Vi har 
varit lyckligt lottade att ha våra vånner på den danska sidan av sun¬ 
det att tillgå. Undertecknad har haft formånen att ha fått sina låro- 
spån i detta avseende från Danmark, FFF och J. L. Albrecht-Moller, 
Aage V. Nielsen, Walther Langberg och William Holm och båttre låra¬ 
re får man val leta långe efter. 

Når nu Foreningen for Fuglevenner den 20. november celebrerar sin 50- 
års dag vill undertecknad på alla burfågelvånners i Sverige vågyiar 
bringa sin hyllning och sitt tack for det som kommit oss till godo. 
Denna hyllning bringas for vad som varit men med forhoppning om 
ett fortsatt gott samarbete mellan burfågelforeningama på båda sidor 
om sundet. Lycka till! 

William Ekltindh 

ordf. i Landskrona Burfågelvanner 



F. F. F. og det skrevne ord 

Det er som at komme på skolebænken igen - at få stukket en over¬ 
skrift ud, og så værsgo’ skriv en stil. Den del af skolegangen var ikke 
den side, hvor jeg hostede den store anerkendelse, endsige ros eller 
laurbær - det er jo heller ikke sikkert det sker denne gang. 

Det skrevne ord - der er jo mange måder at tolke det på. Er man po¬ 
litisk interesseret, kan ordet vendes og drejes, alt afhængig fra hvilken 
side, man ser det. Vi har for ikke længe siden set det i den store holm¬ 
gang for eller imod EF, hvor de samme ord, de samme sætninger o^ 
paragraffer blev vendt op og ned og tolket ud fra den position, ved¬ 
kommende nu havde til dette spørgsmål - for eller imod - ordene man 
gik ud fra, var de samme. 

Det skrevne ord i et blad som »Stuefuglene« skal selvfølgelig stå til 
troende - og hvad der skrives skal være pålideligt, ellers mister det sin 
værdi - pålideligt i den forstand, at det skrevne ord kan bruges af an¬ 
dre med sikkerhed, det er jo fuglenes velfærd, der står på spil, og det 
er vi jo alle enige om, er det vigtigste. 

Der har i nogle af de sidste numre været en del diskussion om bladets 
indhold og der har været skudt på redaktøren med flere forskelligei 
motiveringer. Resultatet blev flere gode artikler - dog ikke uden der 
hist og her var indskudt et syrligt drops. Men hvorfor dog det, det som 
giver et blad som »Stuefuglene« charme, er jo den artikel, der er skre- 

vet ud fra egne oplevelser og erfaringer i vor fælles interesse: fuglene. 
At artiklen så ikke bliver optaget aldeles omgående, kan jo have mange 
årsager, og så er det netop redaktørens opgave at fordele det indsend¬ 
te “ derfor synes jeg, at vi alle var bedst tjent med, at de syrlige drops 
blev hjemme i bolsjedåsen. 

For ikke så mange uger siden fik jeg et brev fra Amerika med fore¬ 
spørgsel på mine bøger, og i denne skriver afsenderen noget, der gjor¬ 
de et stort indtryk på mig, for han skrev netop om det, som vi mange 
gange glemmer: ». . . jeg er lige blevet medlem af foreningen Stuefug¬ 
lene og fik i går et par årgange af bladet og har ikke lavet andet i to 
aftener end siddet og læst den ene dejlige beretning efter den anden. 
Det er dejligt, nej vidunderligt, at tilhøre en klub, hvor medlemmerne 
fortæller hinanden deres »hemmeligheder«, og held og uheld angående 
opdræt af en for mig rigt belønnet hobby«. 

Se, vedkommende har den rette forståelse af det skrevne ord. Jeg har 
skrevet til denne fugleven, om jeg måtte citere noget af hans brev, det 
er endnu så nyt, så jeg ikke har fået svar, men jeg håber han tilgiver 
mig. Man skal jo ellers være varsom med det moderne ord »ophavsret« 
- der er nogen der går mere op i det end andre. Engang var det jo så¬ 
dan, at et ord var et ord, og det var tilstrækkeligt - helt på samme må¬ 
de er det ikke mere. 

Så har jeg vist opbrugt min plads og har kun tilbage at ønske de tre 
F'er tillykke med de 50 år og ønske fortsat fremgang i de kommen 
de år; jeg håber jeg når ind til jubilæet, om alt går vel - jeg må nok 
renoncere på lOO-års jubilæet, da står jeg sikkert til ansvar for det 
skrevne ord andetsteds - måske. Aage Poulsen. 



F. F. F. og fremtiden 

For over 150 millioner år siden udviklede den første fugleart sig fra 
krybdyrenes daværende orden. 

I det attende århundrede af vor tidsregning uddøde Moafuglen på New 
Zealand. 

Siden har vi - såkaldte skabningens herrer - arbejdet effektivt på ud¬ 
ryddelse af resten af de fugle- (og dyre-) arter, der enten generede ud¬ 
viklingen - smagte godt eller prydede damehatte. Sidste opfindelse i 
denne række, er den almene udbredelse af gifte mod insekter, hvilket 
som bekendt starter en ond cirkel, hvorved bl. a. mange nulevende 
fuglearter går mod tilintetgørelsen. 

F.F.F. fylder i disse dage 50 år. Samtidig med lykønskninger toner nye 
mål frem. De »gamle« morede sig med at få fjerne landes fugle her-^ 
hjem og give dem de bedst mulige forhold. Beviset: de fine yngleresul- 
tater i det halve århundrede, der gik. 

Næste generation må arbejde endnu hårdere for at bevare disse fugle, 
som måske bliver de sidste af arterne. Ungdommen får et stort - og 
byrdefuldt ansvar. Og dermed får F.F.F. som landsforening en værdi¬ 
fuld fremtid - måske endog også for bevarelse af de skandinaviske 
småfugle, vi allerede nu ser så sjældent. Det er ikke nok at lukke for 
eksport af sit lands fugle - der skal også gøres noget for at bevare dem 
levende indenfor grænserne, og de må vel hellere findes som sunde ek¬ 
semplarer under beskyttede forhold, end blot som historiske tecnico- 
lor i en zoologisk fagbog. 

Er det en utopi? I dag er F.F.F. en sammenslutning, der nærmer sig 
2000 fuglevenner, rækkende fra Hamburg til Tromsø og fra Island til 
Finland i øst. Mange gør stærk, og giver økonomisk baggrund for ind¬ 
sats. Men det hele er en illusion, hvis I falder i staver. Klokken nær¬ 
mer sig 12. 

Hvem skal så gøre det? Det skal I unge målbevidste af i dag. I skal 
bygge på de gamle erfaringer - og samle nye. 

Een generations unge, vågne startede med ildhu F.F.F. (det flammer 
endnu). I unge fuglefolk skal bære faklen videre. Det, der før var tids¬ 
fordriv, leg, hobby, eller hvad man vil kalde det, bliver i fremtiden dy¬ 
beste alvor, der rummer glæde, fordi den har et virkeligt mål 
'Foreningen For Fuglevenner - 
Fugle For Fremtiden - 

For Fremtidens Fugle - 


J. Ulriksfeldt. 

De tre jormænd 1950 


Udstillinger afholdt 1922-1972 

Foreningen har selv eller sammen med andre fugleforeninger afholdt 

følgende udstillinger: 

1927 25. november-4. december, Amagertorv 25, 1. - Udstilling. 

1929 6. december-15. december, »Industriforeningen« - Udstilling. 

1930 12. december-21. december, »Industriforeningen« - Udstilling. 

1931 11. december-21. december, »Industriforeningen« - Udstilling. 

1932 1. november-13. november, »Industriforeningen« - Udstilling. 

1934 9. november-lS.november, »Industriforeningen« - Udstilling. 

1936 28. februar-8. marts, »Industriforeningen« - Udstilling. 

1937 10. december-14. december, »Karnappen«, jubilæumsudstilling, 
protektor Boye Bentzon. 

1948 7. september-17.september, »Haveselskabets Have«, landskårings¬ 
skue, protektor Axel Reventlow. 

1950 2. oktober-6. oktober, »Haveselskabets Have«, landsudstilling 1950, 
(med S. f. S. og S. F.), protektor Ib Schønberg. 

1954 1. oktober-3. oktober, »Haveselskabets Have«, landsudstilling 1954 
(sammen med S.F., D.U.K. og K.K.K.), protektor Søren Weiss. 

1955 4. november-6. november, »Haveselskabets Have«, landsudstilling 
af fugle (-1- S.F.), protektor Finn Salomonsen. 

1956 1. november~4. november, Tivoli, Verdensudstillingen (+ S.F.), 
protektor Finn Salomonsen. 

1958 30. oktober-2. november, »Haveselskabets Have«, Fugleforeninger¬ 
nes årsudstilling (med S.F.), protektor Ingv. Lieberkind. 

1960 27. oktober-30. oktober, Helsingør, jubilæums- og landsudstilling 
(med Helsingør Fuglevenner), protektor Sigurd Schytz. 

1964 6. november-8. november, »Haveselskabets Have«, »Papegøjer i 
Haven«, protektor Holger Poulsen. 


Kontingentudviklingen i 50 år 

(Lidt statistik) 



1923 

153,00 

1940 

1924 

210,00 

1941 

1925 

306,00 

1942 

1926 

315,50 

1943 

1927 

308,00 

1944 

1928 

289,50 

1945 

1929 

317,00 

1946 

1930 

315,00 

1947 

1931 

320,00 

1948 

1932 

415,00 

1949 

1933 * 

585,00 

1950 

1934 * 

689,00 

1951 

1935 * 

703,00 

1952 

1936 

1.045,50 

1953 

1937 

1.210,50 

1954 

1938 

1.190,50 

1955 

1939 

1.189,50 

1956 

* usikre. 




1.286,50 

1957 

7.152,50 

1.348,00 

1958 

8.064,00 

1.938,00 

1959 

9.610,47 

2.069,00 

1960 

10.952,53 

2.595,00 

1961 

11.013,47 

2.735,80 

1962 

12.901,04 

2.595,10 

1963 

13.749,64 

2.909,00 

1964 

14.127,51 

3.633,50 

1965 

15.916,58 

3.923,00 

1966 

16.085,46 

4.474,00 

1967 

20.750,50 

3.914,95 

1968 

25.715,50 

5.320,00 

1969 

29.840,00 

4.472,48 

1970 

28.367,73 

5.735,00 

1971 

32.025,00 

5.226,10 

1972 

40.053,77 

6.275,50 

Hvorfor tror vh at F,F,F, er stiftet 20. november 1922 

Det er uden enhver tvivl, at stifteren er bogtrykker FR. RANNJE, 



og selv om alle af den første bestyrelse nu er borte, så har vi visse sik¬ 
re holdepunkter fra dem. 

I den første bestyrelse var, ifølge vor forhandlingsprotokol, hvor der 
står: 

Bogtrykker Fr. Rannje, formand. 

Ingeniør K. T. A. Jensen, næstformand. 

Repræsentant E. William, kasserer. 

Arkitekt H. Jørgensen. 

Fru boghandler A. Pontoppidan, sekretær. 

Som dirigent underskrev C. Lund protokollen. 

1. oktober 1924 vedtages bladet »Stuefuglene«. 

5. november 1924 udtrådte arkitekt Jørgensen og blev erstattet af skrift¬ 
støber P. Christoffersen. 


4. juni 1925 vedtages navnet »Foreningen for Fuglevenner« - F.F.F. 
4. november 1926 så bestyrelsen endnu sådan ud: 


Fr. Rannje 

K. T. A. Jensen 

E. William 

Fru A. Pontoppidan 

P. Christoffersen 


men sd udtrådte 
K, T. A. Jensen 
Fru A. Pontoppidan 
P. Christoffersen 
og supplerede sig med 
W. Reith 
H. Burriid 

og disse 5 sidstnævnte dannede den nye bestyrelse i »Stuekulturs Fugle¬ 
venner« II. 

Men vi har flere sikre holdepunkter for, at stiftelsestidspunktet er rig¬ 
tigt, fordi det er skrevet af de gamle, som kendte forholdene: 

6 .januar 1928 afholdtes 5-årig stiftelses- og nytårsfest på »Columbus«, 
Aaboulevarden 21, (det sene tidspunkt fordi man 25. novbr. til 4. decbr. 
1927 afholdt sin første udstilling. Amagertorv 25, 1. sal. 

bestyrelsen 1947 

20. november 1932 afholdtes 10-års stiftelsesfest på »Parkhotellet«, Jar- 
mers Plads, med spisning. Fr. Rannje fik i den anledning under festen 
et sølv cigaretetui med inskription fra medlemmerne, som tak for de 
10 år, han havde været formand. 

10.-14. december 1937 afholdtes 15 års jubilæumsudstilling i restaura¬ 
tion »Karnappen«, Niels Hemmingsensgade, (på grund af et betydeligt 
underskud, suspenderede man yderligere festligheder). 

9. december 1942 afholdtes 20 års stiftelsesfest på »Park Hotel«, Jar- 
mersplads. »Pølsegilde« (på grund af besættelsen så beskedent). 



20. november 1947 afholdtes 25 års jubilæumsfest med middag, »Klub¬ 
bens« lokaler, Gothersgade. 

20. november 1952 blev stiftelsesdagen forbigået i stilhed. 

11. november 1957 afholdtes generalforsamling, pakkefest og 35 års stif¬ 
telsesfest i Foreningens lokaler, Valdemarsgade 8. Selskabeligt samvær, 
fælles kaffebord m. m. 

21. november 1962 afholdtes jubilæumsfest i Forsvarsbrodrenes Sel¬ 
skabslokaler, Gothersgade 137, kaffebord. 

I »Stuefuglene«, november 1967, stod følgende: 

1922 21. NOVEMBER 1967 

Mon de mennesker, som hin aften var forsamlede, besjælede af dette 
ene, at komme sammen med andre fuglevenner for at udveksle erfa¬ 
ringer, dele glæder og sammen bære skuffelser i den hobby, som et 

fuglehold, stort eller lille, nu engang er, havde tænkt sig, at foreningen 
opnåede at blive 45 år. 

Og i den retning har foreningen gennem årene i fuldt mål udført en 
mission og opfyldt de krav, som man med ret og billighed kunne stille 
til den. 

Men der er endnu mange opgaver, som vi kunne løse, hvis blot kræf¬ 
terne slog til - og skal der afleveres en ønskeseddel på fødselsdagen,, 
så må det blive endnu flere villige medarbejdere til afløsning eller i- 
hvertfald støtte for de, som gennem årene har været i selen. Nye med¬ 
arbejdere, nye mål, nye opgaver - og så håndslag på gode ønsker frem¬ 
over til gavn først og fremmest for vore fugle - men også neotp derved 
til sand glæde for os, som fik overdraget tømmerne, eller lad os værfe 
moderne og sige sædet ved instrumentbrættet, både nu og i årene frem¬ 
over. A.-M. 

20. november 1972 afholder vi derfor 50 års jubilæumsfest. 

Albrecht-Møller. 



Emblem lagt i frø - fra udstilling 1950 


I mOPeFUSLMIS UV I F/UIGEKSKAB 



V. Wiese: Tropefuglenes liv I fangenskab 

J. L. Albrecht Møller: Papegøjebogen — bind 1 og 2 

E. Nørgaard-Oiesen: Tangarer — bind 1 — kr. 70,00 

M. Behnke-Pedersen: Kolibrier — bind 1 — kr. 75,00 

Aage Poulsen: Prydfjerkræ — kr. 75,00 

Aage Poulsen: Den lille „Tropefuglene“ — kr. 34,50 

